Mircea Badea e foarte mândru de „bomba” pe care a dat-o ieri, și anume că doi jurnaliști, Claudiu Popa, de la Realitatea TV, și Emma Zeicescu, de la TVR, ar fi fost prinși cu iarbă la festivalul Summer Well, organizat la Buftea între 10 și 12 august.

Dezvăluirea vine pe fondul unei campanii pe care Antena 3 o duce de câteva zile, și pentru a nu știu câta oară, împotriva mișcării #rezist. De data asta, ce să vezi, cică în România se consumă drogul MARIJUANA!!! Senzațional.

Sigur, e ilegal să fumezi iarbă în România, dar altceva ni se pare mai interesant aici: de unde are Mircea Badea aceste informații și, mai ales, cine i-a dat fotografii cu așa-zise probe dintr-o anchetă în curs în care ar fi implicați cei doi ziariști?

Dar hai să începem cu ce a afirmat Mircea Badea în emisiunea sa:

„Eu presupun că procurorașii, când au văzut unde-i duce dosarul și la cine ajunge, s-au panicat. De ce? Pentru că ajungeau la ăia (n.r. moment în care-și bate pe umăr, mimând epoleți de securiști). Hai că îngropăm dosarul. Dar părerea mea e că niște băieți care sunt foarte deranjați, care poate au și muncit, poate au și riscat, poate au făcut și muncă sub acoperire, și-au pus pielea la bătaie, văzând că de munca lor își bat joc niște procurori lași (...) bă, cred că nu vor asta.”

Vedeta Antena 3 a omis însă să precizeze o informație importantă: cei care le-au făcut celor doi jurnaliști proces verbal pentru deținere de substanțe interzise la Summer Well sunt jandarmi.

„Au fost depistați de către jandarmi. Din Ilfov, acolo unde a avut loc festivalul”, mi-a spus un oficial din cadrul DIICOT.

Astfel, jandarmii au trimis apoi constatarea la Brigada de Combatere a Crimei Organizate București, așa cum cere procedura. De aici, a ajuns mai departe la DIICOT, ca toate celelalte dosare pe droguri.

„Urmărirea penală este in rem, nu este începută urmărirea penală in personam”, potrivit oficialului DIICOT.

Asta înseamnă că nicio persoană nu este pusă sub urmărire în acest dosar penal. Dacă ar fi să-i dăm crezare lui Mircea Badea, procurorii ar fi însă mai dispuși să închidă dosarul, spre deosebire de adevărații investigatori care „și-au pus pielea la bătaie, au muncit, au riscat, au făcut muncă sub acoperire”.

Zici că nu vorbim de doi oameni care fumează un joint în timpul liber, ci de vreun mare dosar internațional de trafic de droguri.

Acești oameni ar fi atât de supărați că procurorii nu fac nimic în dosarul ăsta, încât au scurs informațiile și probele vedetei de la Antena 3. Întrebarea care se pune aici este următoarea: Cine ar avea interesul să scurgă informații despre niște jurnaliști care lucrează la TVR și, mai ales, la Realitatea TV, post care duce o campanie anti-Dragnea, anti-PSD și, după protestul de pe 10 august, și anti-Jandarmerie?

Nu am un răspuns la întrebare, dar l-am întrebat toate lucrurile astea pe pe șeful Jandarmeriei Ilfov, inspector șef colonel Bogdan Enescu.

„Eu nu știu personal, o să mă documentez și vedem sub ce formă putem să vă furnizăm informații. Eu nu pot să intervin în activitatea de constatare a jandarmilor mei, ei sunt independenți. Nu ajung la mine, personal, comunicarea (n.r. cu structuri ale Poliției Române) se face pe orizontală. Aceste aspecte sunt sub imperiul datelor cu caracter personal. Eu nu știu, sincer. În activitatea asta care a fost acolo, la Summer Well, au fost o grămadă de persoane implicate, de la Jandarmerie, Poliție... au fost niște constatări de fapte ilegale, noi facem decât o constatare inițială și sesizăm organele abilitate. Ce pot să vă spun este că, cunoscându-mi colegii, nu putea să se scurgă de la noi. Gândiți-vă că pe traseul ăsta sunt mulți: e secretariatul instituțiilor, sunt lucrătorii de la toate instituțiile, e foarte greu să mai faci verificări acum”, mi-a răspuns Enescu.

Am cerut un punct de vedere și de la Brigada de Combatere a Crimei Organizate București, dar nu am reușit să stăm de vorbă cu șeful instituției, comisarul șef Vasile Costea, până la publicarea acestui articol.

Am rugat apoi un polițist din cadrul Inspectoratul General al Poliției Române (IGPR) să îmi spună dacă pozele cu cei doi jurnaliști ar fi putut pleca de la ei spre Antena 3. Acesta mi-a sugerat însă că indiciile duc, în mod clar, spre Jandarmerie:

„Este foarte posibil ca fotografia sa fi fost realizată de jandarmii care au efectuat depistarea persoanelor ce aveau asupra lor două țigarete confecționate manual. În spatele celor doi nu exista o scală de înălțime, iar în fotografiile cu corpurile delicte, adică țigaretele, apare și cartea de identitate, deși nu ar trebui. Asta mă face să cred că nu au fost realizate de un criminalist în cadru organizat, ci în zona spațiului amenajat pentru forțele de ordine sau în cel mai apropiat spațiu care ar fi putut asigura discreția procedurii. Constatările Jandarmeriei se transmit către unitățile IGPR doar în format print, sub forma de planșe foto, cu titlu de anexă la procesul verbal de constatare.”

Miza informațiilor pe care Mircea Badea le-a găsit „pe preșul de la bloc”

Informația cu jurnaliștii care ar fi fost prinși cu iarbă asupra lor a fost lansată în spațiul public de Mircea Badea. A început cu un mic hype pe contul său de Facebook, publicând poze cu cei doi jurnaliști, însoțite de textul „le-am găsit pe preșul de la bloc. Cine o fi artistul fotograf? Și unde or fi făcute?”.

Apoi, Mircea Badea a plusat cu o poză-n care apar stupefiantele buclucașe: două cuie de marijuana însoțite de un buletin complet cenzurat. Cu ocazia asta, realizatorul Antena 3 sugerează și miza acestor dezvăluiri cu adevărat tulburătoare:

„Aici, lângă cele două «cuie» avem o carte de identitate. A unei persoane publice care se declara persecutată și «țintă» pentru convingerile sale «antipenali». Am blurat-o deocamdată, deși eu fotografia o am în clar, pentru că mai am nevoie de un element pentru a vă prezenta tabloul. Ce caută cartea de identitate a «persecutatului» acolo, ne poate spune chiar el.”

Buletinul cenzurat se dovedește ulterior a fi al lui Claudiu Popa. Aparent, jurnalistul Realitatea TV are convingeri „antipenali” și e prezentat unul dintre pilonii centrali ai opoziției anti-PSD. Habar nu aveam chestia asta, bine că ne-a atras atenția Mircea Badea.

Care, meschin cum îl știm, are impresia că demonstrează ceva prin dezvăluirile astea, că semnalizează cine știe ce ipocrizie comparând consumul recreațional de iarbă cu faptele de corupție ale penalilor pe care-i spală el zi de zi.

Iar Victor Ciutacu, fostă vedetă Antena 3, actualmente la România TV, a pornit și el o cruciadă împotriva ipocriziei. Într-o postare pe Facebook, le-a bătut obrazul „apostolilor transparenței” care „râgâiau de fericire ca focile când un politician sau om de afaceri era executat pe stenograme sau cu înregistrări ce țineau exclusiv de viața privată”, descoperind „virtuțile protecției datelor cu caracter personal”.

Precum fostul său coleg de la Antena 3, Ciutacu are impresia că faptele de corupție pot fi puse pe picior de egalitate cu consumul recreațional de iarbă. Corupția oamenilor puternici este de interes public, pentru că ne afectează pe toți, în timp ce viciile unor simpli jurnaliști sunt fix problema lor. Și, eventual, a autorităților.

L-am contactat și pe Claudiu Popa de la Realitatea TV. Ne-a răspuns că a avut deja un punct de vedere pe 17 august, referitor la acest subiect.

„Nu mă voi lăsa târât în niciun fel de mizerie, nu voi rosti instituții ale statului, că poate cineva îți dorește să fiu atras în exprimarea de fraze în care să folosesc instituții ale statului fie politice, fie publice,” a spus el.